Πρόταση ΚΑΝΟΝΙΣΜΟΥ ΤOY ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 393/98 του Συμβουλίου για την επιβολή οριστικού δασμού αντιντάμπινγκ στις εισαγωγές συνδετήρων και μερών αυτών από ανοξείδωτο χάλυβα, καταγωγής Λαϊκής Δημοκρατίας της Κίνας, Ινδίας, Δημοκρατίας της Κορέας, Μαλαισίας, Ταϊβάν και Ταϊλάνδης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με την απόφαση της 21ης Νοεμβρίου 2002 σχετικά με την υπόθεση Τ-88/98 [1], το Πρωτοδικείο των Ευρωπαϊκών Κοινοτήτων ακύρωσε το άρθρο 1 του κανονισμού (ΕΚ) αριθ. 393/98 της 16ης Φεβρουαρίου 1998 [2] για την επιβολή οριστικού δασμού αντιντάμπινγκ στις εισαγωγές συνδετήρων και μερών αυτών από ανοξείδωτο χάλυβα, καταγωγής, μεταξύ άλλων, Ινδίας, στο μέτρο που επιβάλλει δασμό αντιντάμπινγκ στις εισαγωγές του προϊόντος, το οποίο κατασκευάζει η Kundan Industries Limited και εξάγει η Tata International Limited, ο οποίος υπερβαίνει το 45,4%. Επιβλήθηκε συντελεστής δασμού 47,4%. Η διαφορά 2% σε ότι αφορά τον συντελεστή, οφείλεται σε προσαρμογή για να ληφθεί υπόψη η προμήθεια εφ' όλων των εξαγωγικών δραστηριοτήτων των σχετικών εταιριών, η οποία, κατά την κρίση του δικαστηρίου, δεν ήταν δικαιολογημένη και επομένως ακυρώθηκε.

[1] Kundan Industries Limited και Tata International Limited κατά του Συμβουλίου της Ευρωπαϊκής Ένωσης, ΕΕ C 19, της 25.1.2003, σ. 27 Δεν έχει ακόμη αναφερθεί απόφαση.

[2] Κανονισμός (ΕΚ) αριθ. 393/98 του Συμβουλίου, της 16ης Φεβρουαρίου 1998 για την επιβολή οριστικού δασμού αντιντάμπινγκ στις εισαγωγές συνδετήρων και μερών αυτών από ανοξείδωτο χάλυβα, καταγωγής Λαϊκής Δημοκρατίας της Κίνας, Ινδίας, Δημοκρατίας της Κορέας, Μαλαισίας, Ταϊβάν και Ταϊλάνδης

Σύμφωνα με το άρθρο 233 της Συνθήκης των Ευρωπαϊκών Κοινοτήτων, τα θεσμικά κοινοτικά όργανα έχουν την υποχρέωση εκτέλεσης των αποφάσεων των δικαστηρίων. Κατά συνέπεια, η Επιτροπή πρέπει να προτείνει στο Συμβούλιο να τροποποιήσει τον κανονισμό (ΕΚ) αριθ. 393/98, μειώνοντας τον δασμό αντιντάμπινγκ από 47,4% σε 45,4% στις εισαγωγές συνδετήρων και μερών αυτών από ανοξείδωτο χάλυβα στην Ευρωπαϊκή Κοινότητα, που κατασκευάζονται και εξάγονται από τις προαναφερθείσες εταιρίες.

Πρόταση ΚΑΝΟΝΙΣΜΟΥ ΤOY ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 393/98 του Συμβουλίου για την επιβολή οριστικού δασμού αντιντάμπινγκ στις εισαγωγές συνδετήρων και μερών αυτών από ανοξείδωτο χάλυβα, καταγωγής Λαϊκής Δημοκρατίας της Κίνας, Ινδίας, Δημοκρατίας της Κορέας, Μαλαισίας, Ταϊβάν και Ταϊλάνδης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 133 και 233,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [3],

[3] ΕΕ L 56, της 6.3.1997, σ. 1, κανονισμός όπως τροποποιήθηκε τελευταία με τον κανονισμό (ΕΚ) αριθ. 1972/2002, ΕΕ L 305, της 7.11.2002, σ. 1.

Εκτιμώντας εξής:

Α. ΥΦΙΣΤΑΜΕΝΑ ΜΕΤΡΑ

(1) Το Συμβούλιο, με τον κανονισμό (ΕΚ) αριθ. 393/98 [4], επέβαλλε οριστικό δασμό αντιντάμπινγκ στις εισαγωγές συνδετήρων και μερών αυτών από ανοξείδωτο χάλυβα καταγωγής Λαϊκής Δημοκρατίας της Κίνας, Ινδίας, Μαλαισίας, Δημοκρατίας της Κορέας, Ταϊβάν και Ταϊλάνδης, που υπάγονται στους κωδικούς ΣΟ 7318 12 10, 7318 14 10, 7318 15 30, 7318 1551, 7318 15 61, 7318 15 70 και 7318 16 30.

[4] ΕΕ L 50, της 20.2.1998, σ. 1, όπως τροποποιήθηκε τελευταία με τον κανονισμό (ΕΚ) αριθ. 2570/2000 (ΕΕ L 297, της 24.11.2000, σ. 1).

B. ΕΠΑΚΟΛΟΥΘΗ ΔΙΑΔΙΚΑΣΙΑ

(2) Κατόπιν της επιβολής αυτών των οριστικών μέτρων αντιντάμπινγκ, οι ινδικές εταιρίες Kundan Industries Limited και Tata International Limited, στις εξαγωγές των οποίων έχει επιβληθεί οριστικός δασμός αντιντάμπινγκ 47,4%, υπέβαλαν αίτηση ακύρωσης του άρθρου 1 του κανονισμού (ΕΚ) αριθ. 393/98 ενώπιον του Πρωτοδικείου των Ευρωπαϊκών Κοινοτήτων. Η αίτηση αυτή καταχωρήθηκε στο μητρώο του πρωτοδικείου των Ευρωπαϊκών Κοινοτήτων, στις 7 Ιουνίου 1998, ως υπόθεση Τ-88/98 [5].

[5] Αριθ. 106530, καταχώρηση αριθ. T-88/98.

(3) Με την απόφαση της 21ης Νοεμβρίου 2002 [6], το Πρωτοδικείο των Ευρωπαϊκών Κοινοτήτων ακύρωσε το άρθρο 1 του κανονισμού (ΕΚ) αριθ. 393/98, στο μέτρο που επιβάλλει οριστικό δασμό αντιντάμπινγκ στις εξαγωγές συνδετήρων και μερών αυτών από ανοξείδωτο χάλυβα προς την Ευρωπαϊκή Κοινότητα, που κατασκευάζει η Kundan Industries Limited και εξάγει η Tata International Limited, ο οποίος υπερβαίνει τον δασμό που θα ίσχυε, λόγω όμως της προσαρμογής προς την τιμή εξαγωγής που γίνεται ώστε να ληφθεί υπ' όψη η προμήθεια. Επειδή ο αρχικός δασμός 47,4% βασίστηκε σε περιθώριο ντάμπινγκ που περιελάμβανε προσαρμογή 2% για να ληφθεί υπ' όψη η προμήθεια, κατά συνέπεια ο δασμός αντιντάμπινγκ ακυρώνεται, στο μέτρο που υπερβαίνει το 45,5%.

[6] ΕΕ C 19, της 25.1.2003, σ. 27. δεν έχει ακόμη αναφερθεί.

(4) Συνεπώς, σύμφωνα με το άρθρο 233 της συνθήκης για την ίδρυση της Ευρωπαϊκής Κοινότητας, είναι σκόπιμο να τροποποιηθεί ο συντελεστής του δασμού που προσδιορίστηκε για την Kundan Industries Limited και την Tata International Limited, στο άρθρο 1 του κανονισμού (ΕΚ) αριθ. 393/98, με αναδρομική ισχύ. Πρέπει να επιστραφούν τα ποσά δασμού αντιντάμπινγκ που καταβλήθηκαν καθ' υπέρβαση του συντελεστή δασμού 45,4% στις εξαγωγές συνδετήρων και μερών αυτών από ανοξείδωτο χάλυβα προς την Ευρωπαϊκή Κοινότητα, που κατασκευάζει η Kundan Industries Limited και εξάγει η Tata International Limited.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον πίνακα του άρθρου 1 παράγραφος 2 του κανονισμού (ΕΚ) αριθ. 393/98, τα αναγραφόμενα στοιχεία που αφορούν την Kundan Industries Ltd και την Tata International Ltd, αντικαθίστανται από τα εξής:

>ΘΕΣΗ ΠIΝΑΚΑ>

Άρθρο 2

Επιστρέφονται τα ποσά που εισπράχθηκαν καθ' υπέρβαση του συντελεστή δασμού αντιντάμπινγκ, που προσδιορίζεται στο άρθρο 1. Οι αιτήσεις επιστροφής υποβάλλονται στις τελωνειακές αρχές του κράτους μέλους, στην επικράτεια του οποίου τα προϊόντα τέθηκαν σε ελεύθερη κυκλοφορία.

Άρθρο 3

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Το άρθρο 1 εφαρμόζεται από την 21η Φεβρουαρίου 1998.

Ο παρών κανονισμός είναι δεσμευτικός προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος